เกียรตินาคินรวมศูนย์บริหาร
กลุ่มธุรกิจการเงินเกียรตินาคินภัทรปรับโครงสร้างใหม่ จัดกลุ่มรวมศูนย์ซีอีโอเพิ่มประสิทธิภาพให้บริการลูกค้า
2 มิ.ย. 2559

กลุ่มธุรกิจการเงินเกียรตินาคินภัทรปรับโครงสร้างใหม่ จัดกลุ่มรวมศูนย์ซีอีโอเพิ่มประสิทธิภาพให้บริการลูกค้า
นายอภินันท์ เกลียวปฏินนท์ ประธานเจ้าหน้าที่บริหาร ธนาคารเกียรตินาคิน เปิดเผยว่า กลุ่มธุรกิจการเงินเกียรตินาคินภัทร (KKP) ได้ปรับโครงสร้างการบริหารจัดการกลุ่มธุรกิจใหม่ โดยรวมศูนย์การบริหารมาที่ประธานเจ้าหน้าที่บริหาร (ซีอีโอ) คนเดียวกันของทั้งกลุ่ม เพื่อให้การดำเนินงานเป็นไปในทิศทางเดียวกันและประสานประโยชน์กันอย่างใกล้ชิด โดยไม่ได้คำนึงถึงองค์กรหรือนิติบุคคลของธุรกิจนั้นๆ โดยให้มีผลตั้งแต่วันที่ 1 มิ.ย.นี้ เป็นต้นไป 
ทั้งนี้ โครงสร้างใหม่ของธนาคารจะมีการแบ่งให้ภาพรวมกลุ่มธุรกิจฯ ทั้งธุรกิจธนาคารพาณิชย์และธุรกิจตลาดทุนของกลุ่มธุรกิจการเงินเกียรตินาคินภัทร อยู่ในการกำกับดูแลของนายอภินันท์ ซึ่งจะทำหน้าที่เป็นประธานเจ้าหน้าที่บริหารของทั้งธนาคารเกียรตินาคิน บริษัท ทุนภัทร และบริษัทหลักทรัพย์ ภัทร 
ขณะที่ กลุ่มงานหลักทรัพย์สถาบัน งานวิจัย และงานสนับสนุนต่างๆ ของบริษัทหลักทรัพย์ ภัทร  ดูแลโดยนางพัชนี ลิ่มอภิชาต กรรมการผู้จัดการใหญ่ บริษัทหลักทรัพย์ ภัทร ด้านกลุ่มงานลงทุน (Principal Group) ที่ประกอบด้วยฝ่าย Equity &amp;amp ; Derivatives Trading ฝ่าย Hedge Fund และฝ่าย Direct Investment ของบริษัทหลักทรัพย์ ภัทร จะอยู่ภายใต้การดูแลของนายกฤติยา วีรบุรุษ กรรมการบริหารกลุ่มธุรกิจการเงินเกียรตินาคินภัทร
สำหรับกลุ่มงาน Wholesale and Investment Banking Group ประกอบด้วย สายงานวาณิชธนกิจและตลาดทุนของบริษัทหลักทรัพย์ ภัทร สายงานตลาดการเงินและสายงานสินเชื่อบรรษัท ของธนาคารเกียรตินาคินอยู่ภายใต้การบริหารของ นายนรเชษฐ์ แสงรุจิ กรรมการ บริษัทหลักทรัพย์ ภัทร 
และกลุ่มงานลูกค้าบุคคล (Private Client Group) ได้แก่ สายธนบดีธนกิจของธนาคารเกียรตินาคิน สายงานลูกค้าบุคคลของบริษัทหลักทรัพย์ ภัทร  และบริษัทหลักทรัพย์จัดการกองทุน ภัทร อยู่ภายใต้การบริหารของนางกุลนันท์ ซานไทโว กรรมการผู้จัดการ บริษัทหลักทรัพย์ ภัทร
ทั้งนี้ กลุ่มธุรกิจการเงินเกียรตินาคินได้ให้ความสำคัญต่อการพัฒนากลยุทธ์และการบริหารจัดการ เพื่อให้สามารถรองรับกับการเปลี่ยนแปลงและความท้าทายจากปัจจัยภายนอกที่เกิดขึ้น โดยที่ผ่านมามีการปรับเปลี่ยนหมุนเวียนผู้บริหารระดับสูงภายในกลุ่มธุรกิจให้มีโอกาสเข้าไปดูแลในส่วนงานที่เกี่ยวข้องอย่างต่อเนื่อง เช่นเดียวกับการปรับโครงสร้างครั้งนี้ ที่มั่นใจว่าจะสามารถเพิ่มประสิทธิภาพในการดำเนินธุรกิจ และเพิ่มขีดความสามารถในการพัฒนาสินค้าและบริการ ส่งผลให้สามารถบริการลูกค้าได้อย่างมีประสิทธิภาพยิ่งขึ้น
สำหรับผลประกอบการของธนาคารเกียรตินาคินในไตรมาสแรกปีนี้ มีกำไรสุทธิ 1,106 ล้านบาท เพิ่มขึ้น 66% เทียบกับช่วงเดียวกันปีก่อน